
Teenager Party – A zene kárpótol

Kulcsszavak: rádió; kívánságműsor; szocializmus; archívum; interjú
A Moholy-Nagy Művészeti Egyetem egyik kurzusheti projektjének keretében nyertem először betekintést a Blinken OSA Archívum gyűjteményébe – figyelmemet már akkor megragadták azok a levelek, amelyeket magyar fiatalok különböző álneveken Münchenbe, egy bizonyos „Cseke Lászlóhoz” címeztek: egy időpontot és egy sor zeneszámot adtak meg, gyakran pedig egy-egy személyes történettel meg is indokolták, hogy a küldőknek miért fontosak a kért melódiák.
Dolgozatom célja annak a bemutatása, hogy milyen szerepet töltött be a Szabad Európa Rádió és a Teenager Party című műsor a Kádár-korszak fiataljai számára. Azt vizsgálom, hogy minek köszönhette a program átütő sikerét, valamint hogy hogyan reagált a könnyűzene térhódítására a pártállam, felvehette-e a versenyt a külföldi rádióadók népszerűségével a Magyar Rádió, illetve Komjáthy György hasonló, ám a párt ellenőrzése mellett működő műsora. Kutatásomhoz az OSA archívum anyagai, korabeli sajtócikkek és a vonatkozó szakirodalom tanulmányozása mellett a korszak zenei kultúráját jól ismerő történészekkel, zenészekkel és rádiós szakértőkkel folytattam interjúkat. Elsősorban arra voltam kíváncsi, hogy a progresszív rockzenétől a „rágógumi-popig” terjedő skálán kinek mi a személyes véleménye, benyomása az egykori rádióműsor zenei minőségéről. A kutatási munka azért is volt fontos számomra, hogy készülő rövid dokumentumfilmemben a rádióműsor történetét hitelesen örökíthessem meg.



